text: 21.ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ  ΚΑΙ ΚΟΙΝΩΝΙΚΩΝ ΥΠΗΡΕΣΙΩΝ Αριθ. 91844/2515 της 2/9 Σεπτ. 1981  (ΦΕΚ Β΄ 525)  Περί αυξήσεως της χορηγουμένης μηνιαίας οικονομικής ενισχύσεως στους τυφλούς δικηγόρους, ασκούμενους δικηγόρους, λοιπούς τυφλούς επιστήμονες, πτυχιούχους ανώτερης εκπαιδεύσεως και επεκτάσεως σε λοιπούς τυφλούς επιστήμονες κλπ. Έχοντας υπόψη: 1.Τις διατάξεις του Α.Ν. 421/37 «περί διαθέσεως εσόδων τινών υπέρ της Κοινωνικής Προνοίας» 2.Τις Δ3β/Οίκ. 1545/4.7.73, Δ3β/Οίκ. 1731/ 8.6.1974, Γ4β/Οίκ. 1559/23.6.77, Γ4β/1570/27.6.77 και 299/30.1.1979 κοινές υπουργικές αποφάσεις με τις οποίες, για τους ειδικώτερους λόγους που αναφέρονται σ’ αυτές, (πρόσληψη συνοδού, αγορά μαγνητοφώνων, βιβλίων ανάγλυφης γραφής BRAIBL κλπ) χορηγείται μηνιαία οικονομική ενίσχυση από 5.000 δρχ. στους δικηγόρους και ασκούμενους δικηγόρους και 3.500 δρχ. στους λοιπούς επιστήμονες και πτυχιούχους ανώτερης εκπαιδεύσεως, εφ’ όσον είναι τυφλοί, κατά την έννοια του Νόμ. 1904/51, καθώς τροποποιήθηκε μεταγενέστερα και ασκούν ως επάγγελμα την ειδική γνώση τους. 3.Την ανάγκη όπως, αφ’ ενός μεν αυξηθεί το χορηγούμενο αυτό ποσό, που κρίνεται ανεπαρκές για την αντιμετώπιση των πρόσθετων εξόδων, που δημιουργεί η τυφλότητα, αφ’ ετέρου δε επεκταθεί η οικονομική ενίσχυση και σε όλους τους τυφλούς πτυχιούχους ανώτατης και ανώτερης εκπαιδεύσεως οι οποίοι δεν τη λαβαίνουν σήμερα επειδή δεν ασκούν ως επάγγελμα την ειδική γνώση τους, αποφασίζουμε: 1.Τροποποιούντες τη Γ4β/οίκ. 1559/25.6.1977 απόφασή μας, αυξάνουμε από 1.7.1981 την παρεχόμενη οικονομική ενίσχυση στους τυφλούς δικηγόρους και ασκούμενους δικηγόρους από 5.000 σε 7.000 δρχ. το μήνα. 2.Τροποποιούντες επίσης τις Γ4β/1570/27.6.1977 και 299/30.1.1979 αποφάσεις μας, αυξάνουμε από 1.7.1981 την παρεχομένη οικονομική ενίσχυση στους λοιπούς τυφλούς πτυχιούχους ανώτατης και ανώτερης εκπαιδεύσεως Σχολών της ημεδαπής ή ισότιμων της αλλοδαπής, από 3.500 σε 5.000 δρχ. το μήνα. 3.Ορίζουμε ότι από 1.7.1981 θα λάβουν οικονομική ενίσχυση από 5.000 δρχ. το μήνα και οι λοιποί τυφλοί πτυχιούχοι ανώτατης και ανώτερης εκπαιδεύσεως Σχολών της ημεδαπής ή ισότιμων της αλλοδαπής. 4.Η οικονομική ενίσχυση, σε όλες τις ανωτέρω κατηγορίες, δίνεται ανεξάρτητα εάν ο δικαιούχος τυφλός εργάζεται ή όχι, μη απαιτουμένης πλέον της υποβολής των υπευθύνων βεβαιώσεων εργασίας, εργοδότου ή ενισχυόμενου τυφλού, που προβλέπουν τα εδάφ. (β) και (γ) της παρ. 6 του Κεφ. Δ΄ της Γ4β/1570/27.6.79 κοινής αποφάσεως. 5.Κάθε άλλος γενικός ή ειδικός όρος των τροποποιουμένων αποφάσεων, που αντίκειται στις διατάξεις της αποφάσεώς μας αυτής καταργείται ενώ κατά τα λοιπά ισχύουν οι προηγούμενες αποφάσεις μας.   